Вайсковыя могілкі (Менск)

Вайско́выя мо́гілкі — могілкі ў Менску, зьяўляюцца, нароўні з Кальварыйскімі могілкамі, адным з самых старых нэкропаляў у межах гораду, дзе пахаваныя шматлікія выбітныя людзі Беларусі. Месьцяцца ў Савецкім раёне гораду, па адрасе: вул. Казлова, 11. Гісторыя Гісторыя вайсковых могілак у Менску пачынаецца ў 40-х гадах XIX стагодзьдзя — першы аб’ект такога тыпу месьціўся на вуліцы Шпітальнай на Доўгім Бродзе. Пад канец стагодзьдзя нэкропаль быў перапоўнены, і ў 1895 годзе было прынятае рашэньне аб яго закрыцьці. Новыя вайсковыя могілкі былі заснаваныя побач. Алеі падзялілі іх тэрыторыю на чатыры часткі — у дзьвюх частках хавалі пяхотнікаў, у дзьвюх іншых — артылерыстаў і прадстаўнікоў іншых родаў войскаў. Урачыстае асьвячэньне могілак адбылося 2 чэрвеня 1895 году, цырымонію праводзіў духоўнік 30-й пяхотнай дывізіі айцец Павал Багдановіч. Была распачатая праца па будаўніцтве каменнай капліцы, аднак канчатковым рашэньнем было ўзьвядзеньне каменнага праваслаўнага храма, прысьвечанага ахвярам расейска-турэцкай вайны. Цагляная царква Аляксандра Неўскага была збудаваная ў 1898 годзе. Усярэдзіне бажніцы — пліты з выбітымі на іх імёнамі 118 беларусаў-ваяроў Каломенскага палку й артылерыйскай брыгады, якія загінулі на вайне. У 1917 годзе могілкі перайшлі ў рукі дзяржавы й сёньня зьяўляюцца ўласнасьцю гораду. Цяпер яны не зьяўляецца выключна праваслаўнымі могілкамі, стаўшы даступнымі для менчукоў усіх веравызнаньняў і атэістаў. Сярод пахаваных на могілках Іван Пуліхаў (1879—1906) — рэвалюцыянэр, тэрарыст Сяргей Кавалік (1846—1926) — рэвалюцыянэр Ёсіф Апанскі (1897—1927) — супрацоўнік савецкіх спэцслужбаў Паўлюк Трус (1904—1929) — беларускі паэт Усевалад Ігнатоўскі (1881—1931) — беларускі гісторык, грамадзкі й палітычны дзяяч Мікалай Бліядухо (1878—1935) — беларускі геоляг, акадэмік БелАН Уладзімер Крыловіч (1895—1937) — беларускі актор, адзін з заснавальнікаў беларускага тэатру Аляксандар Чарвякоў (1892—1937) — дзяржаўны дзяяч БССР Алесь Гурло (1892—1938) — беларускі паэт, празаік, перакладчык Эдуард Самуйлёнак (1907—1939) — беларускі празаік, драматург Бянігна Луцэвіч (1857—1942) — маці Янкі Купалы Янка Купала (1882—1942) — клясык беларускае літаратуры Кузьма Чорны (1900—1944) — беларускі празаік, драматург, публіцыст Арсеній Арсенка (1903—1945) — беларускі савецкі сьпявак (барытон). Народны артыст БССР Рут Ўолер (1921—1946) — амэрыканская місіянэрка, чалец беларускай місіі ААН у справе дапамогі й аднаўленьня Валянцін Таўлай (1914—1947) — беларускі паэт, літаратуразнаўца Несьцер Сакалоўскі (1902—1950) — беларускі кампазытар, аўтар музыкі да гімну «Мы, беларусы» Еўсьцігней Міровіч (1878—1952) — беларускі драматург і тэатральны рэжысэр Міхась Клімковіч (1899—1954) — беларускі паэт, драматург, празаік, крытык, аўтар гімну Беларусі «Мы, беларусы» Парфён Савіцкі (1904—1954) — беларускі гісторык, дзяржаўны дзяяч Якуб Колас (1882—1956) — клясык беларускае літаратуры Уладзіслава Луцэвіч (1891—1960) — беларуская літаратуразнаўца, жонка Янкі Купалы Тут месьцяцца таксама брацкія магілы салдат Чырвонай Арміі, якія загінулі ў баях за Менск у ліпені 1944 году. Крыніцы Вонкавыя спасылкі Інфармацыя пра пахаваньні дарэвалюцыйнага пэрыяду Ч1 (рас.) Інфармацыя пра пахаваньні дарэвалюцыйнага пэрыяду Ч2 (рас.) Тамковіч, Ю. В. Вайсковыя могілкі ў Мінску. Зберагаючы памяць / Ю. В. Тамковіч, П. А. Каралёў. – Мінск : Цымбераў Р. М., 2025. – 388 с. Кулаженко, Л. Е. Церковь святого Александра Невского в Минске на военном кладбище: 120 [лет]: 1898–2018 / Л. Е Кулаженко, Г. Н. Шейкин. – Минск : Приход храма благоверного князя Александра Невского в г. Минске, 2018. – 174 с. Щеглов, Г. Э. Церковь святого Александра Невского в Минске: воинский период : к 120–летию освящения храма / Г. Э. Щеглов. – Минск : Изд–во Минской духовной академии, 2018. – 98 с. Вайсковыя могілкі // Збор помнікаў гісторыі і культуры Беларусі. Мінск / Акадэмія навук БССР, Інстытут мастацтвазнаўства, этнаграфіі і фальклору, Беларуская Савецкая Энцыклапедыя. — Мінск : БелСЭ, 1988. — С. 221–239.